**22.01.2025(2).**

**E-pasta nosaukums**

ES fonda atbalsts ģimenes ārstu praksēm

**E-pasta teksts**

Informējam, ka š.g. 9. janvārī Latvijas Vēstnesī ir publicēti [Ministru kabineta noteikumi Nr. 23 *“Eiropas Savienības kohēzijas politikas programmas 2021.–2027. gadam 4.1.1. specifiskā atbalsta mērķa “Nodrošināt vienlīdzīgu piekļuvi veselības aprūpei un stiprināt veselības sistēmu, tostarp primārās veselības aprūpes noturību” 4.1.1.3. pasākuma “Primārās veselības aprūpes lomas stiprināšana, attīstot infrastruktūru” otrās kārtas īstenošanas noteikumi”*](https://www.vestnesis.lv/op/2025/6.7), kas paredz iespēju ģimenes ārsta praksēm pretendēt uz ES kohēzijas politikas programmas 2021.–2027. gadam finansējumu*.*

Informējam, ka plānota **atklāta projektu iesniegumu atlase**, līdz ar to uz ES fondu atbalsta saņemšanu varēs pretendēt ģimenes ārstu prakses, kas atbilst MK noteikumos iekļautajiem nosacījumiem neatkarīgi no teritoriālā izvietojuma.

Viena projekta maksimālā summa būs 30 000 eiro uz vienu praksi, nodrošinot iespēju uzlabot gan telpas, gan darba apstākļus medicīnas darbiniekiem. Atbalsts paredzēts:

1. **Jaunatvērtajām ģimenes ārsta praksēm:**

**1.1. Ir atbalstāma gan remontdarbu veikšana, gan medicīnisko iekārtu iegāde.**

1.2. Par jaunatvērtu praksi tiek uzskatīta tāda prakse:

·      kura īsteno savu darbību ne ilgāk kā trīs gadus no reģistrācijas brīža ārstniecības iestāžu reģistrā;

·      vai kurai pacientu reģistrācija ir veikta ne senāk kā trīs gadus no projekta iesnieguma iesniegšanas brīža.

1.3. Par jaunatvērtas prakses attīstību projektu var iesniegt:

·      rezidents, kurš apgūst ģimenes (vispārējās prakses) ārsta specialitāti;

·      sertificēts ģimenes ārsts, kurš uz projekta iesniegšanas brīdi nesniedz valsts apmaksātos ģimenes ārsta pakalpojumus vai kuram nav reģistrēto pacientu;

·      ārstniecība iestāde, kas sniedz valsts apmaksātos ģimenes ārsta pakalpojumus;

·      ārstniecības iestāde, pašvaldība vai pašvaldības iestāde, kas nodrošina telpas vai telpas un aprīkojumu valsts apmaksāto ģimenes ārsta pakalpojumu sniegšanai.

1. **Esošajām praksēm:**

**2.1. Ir atbalstāma tikai remontdarbu veikšana** (t.sk. koplietošanas telpu atjaunošanai, piemēram gaiteņa, uzgaidāmās telpas vai kāpņu telpas atjaunošanai), **jo prakses aprīkojuma izmaksas, t.sk. medicīnas iekārtu izmaksas, ir iekļautas valsts budžeta maksājumos par pakalpojumu sniegšanu un attiecīgi tās nedrīkst no publiskas naudas finansēt dubultā.**

2.2. Par esošo praksi ir uzskatāma tāda prakse, kas īsteno savu darbību ilgāk par trīs gadiem no reģistrācijas brīža ārstniecības iestāžu reģistrā.

2.3. Uz atbalstu var pretendēt, ja plānota kāda no šādām darbībām:

·      paplašināt ģimenes ārsta praksi, piesaistot papildus māsu un / vai ārsta palīgu praksē vai papildu darbinieku (aprūpes koordinatoru) administratīvo funkciju veikšanai;

·      mainīt ģimenes ārsta prakses atrašanās vietu tajā pašā teritoriālajā vienībā, kurā atrodas ģimenes ārsta darbības pamatteritorija;

·      pielāgot telpas pēc lielo prakšu sadalīšanas;

·      vides piekļūstamības nodrošināšanai personām ar funkcionāliem traucējumiem atbilstoši MK 20.01.2009. noteikumos Nr. 60 “Noteikumi par obligātajām prasībām ārstniecības iestādēm un to struktūrvienībām” noteiktajām prasībām.

2.4. Par esošas prakses attīstību projektu var iesniegt:

·      sertificēts ģimenes ārsts, kurš īsteno savu darbību ilgāk par trīs gadiem;

·      ārstniecība iestāde, kas sniedz valsts apmaksātos ģimenes ārsta pakalpojumus;

·      ārstniecības iestāde, pašvaldība vai pašvaldības iestāde, kas nodrošina telpas vai telpas un aprīkojumu valsts apmaksāto ģimenes ārsta pakalpojumu sniegšanai.

Plānojas, ka pirmā projektu iesniegumu atlase varētu tikt izsludināta š.g. februāra sākumā/vidū. Projekta iesniegumus Centrālā finanšu un līgumu aģentūra (turpmāk - CFLA) pieņems divu mēnešu laikā no projekta iesniegumu atlases izsludināšanas dienas, savukārt projektu īstenošanai atvēlētais laiks būs līdz 2029. gada beigām. Projektu atlases dokumentācija tiks publicēta CFLA tīmekļvietnē [cfla.gov.lv](https://www.cfla.gov.lv/lv/2-2-3-3-k-2).

Papildus vēršam uzmanību, ka pie projektu iesniegumu atlases dokumentācijas tiks iekļauti arī metodiskie norādījumi projekta iesniegumu sagatavošanai un skaidrotas prasības projektu iesniedzējiem, kā arī projektu iesniegumos iespējamās atbalstāmās darbības un izmaksas. Papildus **potenciālajiem finansējuma saņēmējiem 2025. gada februāra vidū/beigās tiks organizēts informatīvais seminār**s, kurā varēs uzdot visus interesējošos jautājumus par projektu iesniegumu atlasi, tajā izvirzītajām prasībām, projektu sagatavošanu un citiem jautājumiem.

Informācija par brīvajām ģimenes ārstu prakšu vietām ir pieejama Nacionālā veselības dienesta tīmekļvietnes sadaļā ["Primārā veselības aprūpe"](https://www.vmnvd.gov.lv/lv/brivas-prakses-vietas).